
A lényegi törésmunka módszerének alkalmazhatósági vizsgálata polimer nanokompozitok esetén

Kutatásom során egy részben kristályos polipropilén és egy amorf polietilén tereftalát glikol anyagon hajtottam végre különböző nanorészecskékkel való töltést. Célom annak megállapítása volt, hogy alkalmazható-e a törés lényegi munkájának az elve nanorészecskékkel töltött polimerek esetén. A részecskék közül a piskóta próbatesteken elvégzett húzóvizsgálat, alapján választottam ki azt, amelyet a lényegi törésmunkával kapcsolatos vizsgálatokhoz felhasználtam, ez a legkisebb szórásokat mutató töltőanyag, a böhmit volt. Eztán a PP és a PETG anyagok különböző mértétkű töltését hajtottam végre böhmittel, majd e töltött rendszereken szakító, és EWF metódusnak megfelelő mechanikai vizsgálatokat végeztem el. Első lépésben a kapott primer erő-elmozdulás görbéket vizsgáltam, amelyek töltés hatására nem mutattak hasonlóságot, azonban a görbét szétbontva, a maximális erőhatáshoz tartozó elmozdulásig tekintve azt a szükséges hasonlóság megmaradt, így ez a terület alkalmazható a törés lényegi munkája módszerének elvégzésére nanotöltés esetén.
A továbbiakban az EWF vizsgálatok által szolgáltatott fajlagos lényegi törésmunka és képlékeny törési munka értékeket vizsgáltam a különböző ligamenthosszak esetén. A mérési pontokra lineáris regressziós egyenest illesztettem. A töltés mértékének emelésével a kapott eredményekhez tartozó korrelációs együttható értéke jelentősen csökkent a töltetlen rendszerhez mérten, így az értékek bizonytalansága megnőtt, elvesztette EWF metódusra való használhatóságát. Más volt a helyzet a folyási feszültségekhez tartozó fajlagos munka értékekkel, ezek hasonlóságot mutattak az imént említett értékekkel, ugyanakkor korrelációs együttható értékeik megfelelő tartományba estek, így újabb kritérium került a teljesítettek közé. Eztán az egyes fajlagos munka összetevőket hasonlítottam a piskóta próbatesteken végzett húzóvizsgálati eredményekhez. Itt a folyási feszültség és a hozzá tartozó alakváltozás értékek által meghatározott terület által definiált munkát hasonlítottam össze a fajlagos lényegi- és képlékeny törési munkákkal. A hasonlóságuk újabb bizonyíték a módszer nanotöltés esetén való alkalmazhatóságára.
Végkövetkeztetésként elmondható, hogy a törés lényegi munkájának elve alkalmazható nano méretű részecskékkel töltött anyagok esetén, azonban csak a primer görbék első, folyási feszültség értékeivel bezáruló szakaszát lehet felhasználnunk a kiértékelés folyamán, hiszen ez ad megfelelő értékeket a töltött rendszerek törésmechanikai tulajdonságairól.



